АҞӘА, рашәара 11 – Sputnik. Аԥсни Урыстәылеи аҩнуҵҟатәи аусқәа рзы рминистррақәа рхаҭарнакцәа аҳәаахьчаратә зонаҿы ашәарҭадареи азинеиҿкаареи рызҵаарақәа ирылацәажәеит Ҟарачы-Черқьессктәи Ареспубликаҿы рашәара 10 азы ҳәа аанацҳауеит Аԥсны ААР апресс-маҵзура.
"Аусбарҭабжьаратә еиԥылараан аганқәа ргәаанагарақәа еимырдеит аҳәаа иаԥну аҵакырақәа рҿы азинеиҿкаареи ашәарҭадареи рызҵаарақәа рзы, иара убасгьы ирылацәажәеит амҩатә ныҟәара ашәарҭадара аусхк аҟны аинырра аиҿкаара, аҿар рыбжьара аекстремизм ацәырҵра аҿагылара уҳәа азҵаарақәа", - ҳәа аҳәоит адырраҭараҿы.
Аԥсны Аҩнуҵҟатәи аусқәа рминистр Дмитри Дбар иқәгылараан иазгәеиҭеит имҩаԥырго аус ацәгьоура азԥхьагәаҭареи аԥырҟәҟәаареи рҟны хра аманы ишыҟоу.
"Иахьа агәра го иуҳәар алшоит аусеицура аԥеиԥшқәеи арбагақәеи рыӡбахә – аоператив-маҵзуратә усураҿ аинформациатә еимдара ахырхарҭеиԥш аҳәаа иаԥну аҵакырақәа рҿы ауаажәларратә зинеиҿкаара аиқәыршәаразгьы", - ҳәа иҳәоит иара.
Аусутә еиԥылара иалахәын Аԥсны Аҳәынҭқарра Аҩнуҵҟатәи аусқәа рминистрра, Урыстәыла ААР аусбарҭа хада, Урыстәыла Аҩнуҵҟатәи аусқәа рминистрра Краснодартәи атәылаҿацә аҿы аусбарҭа ахада, Урыстәыла Аҩнуҵҟатәи аусқәа рминистрра Ҟарачы-Черқьессктәи ареспублика аҿы аусбарҭа хада рхаҭарнакцәа.
Аиԥылара аихшьаалақәа рыла аганқәа рнапы аҵарҩит ԥхьаҟагьы аусбарҭабжьаратә усура аконсолидациатә ҭагылазаашьа азҭаша Аԥкаанҵа.